**Ari Vallin** (s. 21. maaliskuuta 1978 Ylöjärvi) on suomalainen entinen jääkiekkopuolustaja. Hän pelasi urallaan SM-liigassa yhteensä 713 runkosarjaottelua tehopistein 53+139=192 ja keräten 519 jäähyminuuttia sekä 132 playoff-ottelua tehopistein 8+25=33 ja keräten 125 jäähyminuuttia. Vallin voitti yhteensä peräti kuusi Suomenmestaruutta kolmessa eri seurassa. Pelaajauransa viimeisellä kaudellaan 2015–2016 hän toimi KooKoon kapteenina. Vallin pelasi urallaan myös ulkomailla Pohjois-Amerikassa, Ruotsissa, Sveitsissä, Venäjällä ja Tšekissä. Hän voitti Ruotsin-mestaruuden Färjestad BK:ssa vuonna 2010.

Vallin tasoitti (2-2) pre-season ottelun NYRangers-Panthers, San Juanissa, Puerto Ricossa. Ensimmäisessä Karibialla pelatussa NHL-pelissä 2006. NYR voitti 3-2. 

Eliteprospects.com -sivuston mukaan Vallin oli pelipaikkaansa nähden hieman pienikokoinen, mutta hyvän pelikäsityksen ja hyökkäyspään taidot omaava puolustaja. Sivusto mainitsee hänet myös hyväksi luistelijaksi ja kiekollisesti taitavaksi, mutta mainitsee heikkoudeksi oman pään pelaamisen. Vallin rooli tosin muuttui iän myötä puolustavammaksi. Hänet tunnettiin myös hyvänä joukkuepelaajana.

Pelaajauransa viimeisellä KooKoossa viettämällään kaudella 2015–2016 Vallin tuli tunnetuksi myös kaukalon ulkopuolella muun muassa humoristisista julkaisuistaan sosiaalisessa mediassa sekä oman seuransa mainoskasvona. Vallin valittiinkin kauden päätteeksi Liigan viihdyttävimmäksi pelaajaksi, ja hän liittyi KooKoon kauden päätyttyä loppukevääksi Nelonen Pron Liiga-studion asiantuntijaksi.

Ura
---

### Seuraura

#### Ammattilaisuran alku

Vallin on Tapparan kasvatti. Hän voitti joukkueessa C-nuorten Suomenmestaruuden vuonna 1994 sekä B-nuorten Suomenmestaruuden vuosina 1995 ja 1996. Vallin debytoi Tapparan SM-liigajoukkueessa kaudella 1996–1997, jolloin hän pelasi SM-liigassa 21 runkosarja- ja kolme playoff-ottelua jääden niissä ilman tehopisteitä. Vallin pelasi samalla kaudella miesten pelejä myös kymmenen I-divisioonaottelun verran KOO-VEE:ssä. Kausi 1997–1998 oli hänelle ensimmäinen täysi SM-liigassa, jossa Vallin teki 44 runkosarjaottelussa tehot 2+2=4 sekä neljässä playoff-ottelussa kolme syöttöpistettä. Hän pelasi myös kaksi ottelua lainalla I-divisioonaa Kokkolan Hermeksessä ja vahvisti myös Tapparan A-nuoria, joissa Vallin voitti kauden päätteeksi SM-pronssia.

Kaudeksi 1998–1999 Vallin siirtyi Hämeenlinnan Pallokerhoon, jossa hän voitti kauden päätteeksi SM-pronssia. Kaudeksi 1999–2000 Vallin palasi kasvattajaseuraansa Tapparaan ja sieltä hän palasi taas HPK:hon kaudeksi 2000–2001. Vallinin toinen pesti siellä osoittautui kuitenkin pettymykseksi varsinkin ailahtelevuuden ja virheiden muodossa, vaikkakin hän väläytteli ajoittain.

#### Läpimurto SM-liigassa

Kaudeksi 2001–2002 Vallin siirtyi kaksivuotisella sopimuksella Jokereihin. Hän onnistui kaksinkertaistamaan SM-liigan piste-ennätyksensä tehoilla 4+20=24, joilla Vallin oli joukkueen tehokkain puolustaja ja jakoi liigan puolustajien pistepörssin kahdeksannen sijan neljän muun pelaajan kanssa. Hän jakoi lukemalla +8 kevään 2002 pudotuspelien tehotilaston voiton neljän muun pelaajan kanssa ja voitti kauden päätteeksi Suomenmestaruuden.

Kahden Jokereissa vietetyn vuoden jälkeen Vallin siirtyi kaudeksi 2003–2004 kaksivuotisella sopimuksella Oulun Kärppiin. Hän ratkaisi joukkueelle kauden päätteeksi Suomenmestaruuden tehtyään 11. huhtikuuta 2004 neljännen finaaliottelun ratkaisumaalin jatkoajalla Turun Palloseuraa vastaan. Maali jäi ottelun ainoaksi. Vallin palkittiin ottelun *Ilta-Sanomien* kolmen tähden tähtipelaajana. Myös kausi 2004–2005 päättyi Suomenmestaruuteen. Hän jatkoi Kärpissä kaudella 2005–2006, jolloin Vallin teki SM-liigan yhden kauden piste-ennätyksensä tehoilla 7+23=30. Hän oli Kärppien tehokkain puolustaja ja sijoittui koko SM-liigan puolustajien pistepörssissä neljänneksi. Vallin voitti kauden päätteeksi SM-pronssia. Hän edusti Kärppiä kausina 2004–2005 ja 2005–2006 myös Euroopan seurajoukkueiden mestaruusturnauksessa.

#### Siirtyminen ulkomaille

Kesäkuussa 2006 NHL-varaamaton Vallin teki yllättäen vuoden mittaisen ja kaksisuuntaisen sopimuksen NHL-joukkue Florida Panthersin kanssa. Hän esitti harjoituskaudella varsin hyviä otteita joukkueessa, mutta Vallin siirrettiin harjoitusleirin päätteeksi farmijoukkue Rochester Americansiin, AHL:ään. Hän ei saanut syksyn aikana näytönpaikkaa NHL:stä, joten Vallin päätti palata joulukuussa 2006 Eurooppaan tehtyään loppukauden 2006–2007 kattaneen sopimuksen Elitserien-joukkue Frölunda HC:n kanssa. Hän voitti joukkueen sisäisen tehotilaston lukemalla +15. Frölunda ei edennyt Elitserienin pudotuspeleihin, mutta Vallinin kausi jatkui runkosarjan jälkeen kuitenkin Sveitsin toiseksi korkeimmalla sarjatasolla NLB:n EHC Vispissä.

Vallin siirtyi kaudeksi 2007–2008 Venäjän superliigassa pelanneeseen Lokomotiv Jaroslavliin. Hän voitti joukkueessa kauden päätteeksi hopeaa. Kaudeksi 2008–2009 Vallin palasi Ruotsiin ja teki vuoden mittaisen sopimuksen Färjestad BK:n kanssa. Hän pelasi loukkaantumisten takia runkosarjassa vain 39 ottelua. Vallin voitti kauden päätteeksi Ruotsin-mestaruuden. Vallin jatkoi Färjestadissa myös kaudella 2009–2010.

#### Paluu SM-liigaan

Kaudeksi 2010–2011 Vallin palasi SM-liigaan ja siirtyi vuoden mittaisella sopimuksella Helsingin IFK:n riveihin. Hän kärsi alkukaudella pikkuvammoista ja kävi lokakuussa 2010 myös yhden ottelun lainalla Mestis-joukkue Kiekko-Vantaassa. Valliniin kohdistui HIFK:ssa suuret odotukset all-around -puolustajana ja ylivoiman viivamiehenä, mutta hän osoittautui kuitenkin pettymykseksi, vaikka Vallinin taso hieman nousikin kevätkaudella. Hän voitti kauden päätteeksi Suomenmestaruuden. Kauden 2011–2012 kynnyksellä Vallin siirtyi vuoden mittaisella sopimuksella Espoo Bluesia, joka tarvitsi paikkaajaa erityisesti KHL:ään lähteneen Jere Karalahden paikalle. Hänen otteensa ailahteli hieman ja hän kärsi läpi kauden selkävaivoista, mutta Vallin onnistui niistä huolimatta pelaamaan lähes täyden kauden. Hän voitti Bluesin sisäisen tehotilaston lukemalla +9.

Vallin jatkoi kaudella 2012–2013 uraansa Tšekin Extraligan HC Sparta Prahassa vuoden mittaisella sopimuksella. Hän päätti omasta tahdostaan lähteä joukkueesta tammikuussa 2013, jonka jälkeen Vallin siirtyi pian loppukaudeksi Elitserienin Färjestad BK:hon.

Kaudeksi 2013–2014 Vallin palasi 1+1-vuotisella sopimuksella Oulun Kärppiin. Hän voitti kauden päätteeksi Suomenmestaruuden. Helmikuussa 2014 joukkue käytti Vallinin sopimuksessa olleen option ja teki vuoden mittaisen jatkosopimuksen hänen kanssaan. Kaudella 2014–2015 Vallinin rooli jäi entistä pienemmäksi ja hän kärsi myös loukkaantumisista. Vallin teki runkosarjassa 41 ottelussa kolme tehopistettä, mutta kevään 2015 18 playoff-ottelussa hän teki neljä syöttöpistettä. Vallin voitti kauden päätteeksi jo uransa kuudennen Suomenmestaruuden.

Vallin siirtyi kaudeksi 2015–2016 vuoden mittaisella sopimuksella SM-liigan nousijajoukkue KooKoohon. Hänet nimettiin joukkueen kapteeniksi. Vallinin kauteen mahtui myös noin kahdeksan viikon mittainen poissaolo syyskuussa 2015 tulleen polvivamman vuoksi. Hän tuli kauden aikana tunnetuksia myös aktiivisuudestaan sosiaalisessa mediassa. Vallin palkittiin kauden päätteeksi kaikkien aikojen ensimmäisenä pelaajana yleisön äänestämänä Liigan viihdyttävimmän pelaajan palkinnolla. Jo KooKoon kauden päätyttyä hän liittyi kesken SM-liigan pudotuspelien loppukevääksi Nelonen Pro jääkiekkoasiantuntijatiimiin SM-liigan studioon.

Syksyllä 2016 Vallin harjoitteli ja sai myös sopimustarjouksia. Lokakuussa hän päätti kuitenkin lopettaa pelaajauransa. Vallin kertoi toimivansa jatkossa televisiotyössä ja satsaavansa opiskeluun.

### Maajoukkueura

Vallin oli osa alle 20-vuotiaiden maailmanmestaruutta voittanutta Suomen joukkuetta vuonna 1998. Hän pelasi myös alle 18-vuotiaiden EM-kilpailuissa vuonna 1996 voittaen hopeaa.

Vallin edusti myös Suomen A-maajoukkuetta yhteensä 14 ottelun verran tehden yhden syöttöpisteen. Yhteensä hän pelasi myös neljä B-, 23 nuorten ja 34 poikien maaottelua.

Muuta
-----

Vallinin lempinimi "Zwäng" on peräisin Kummeli-sketsisarjan jazzmuusikko Ari Zwängistä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1995–1996 | Tappara | A-I-div. | 13 | 2 | 8 | 10 | 22 | – | – | – | – | – |  |  |  |  |  |  | U18-EM | 5 | 1 | 1 | 2 | 4 |
| 1996–1997 | KOO-VEE | I-divisioona | 10 | 0 | 0 | 0 | 6 | – | – | – | – | – |
|  | Tappara | SM-liiga | 21 | 0 | 0 | 0 | 8 | 3 | 0 | 0 | 0 | 0 |
| 1997–1998 | Hermes | I-divisioona | 2 | 0 | 1 | 1 | 0 | – | – | – | – | – |  |  |  |  |  |  | JMM | 7 | 1 | 1 | 2 | 8 |
|  | Tappara | A-SM | 2 | 1 | 2 | 3 | 10 | 1 | 1 | 0 | 1 | 2 |
|  | Tappara | SM-liiga | 44 | 2 | 2 | 4 | 16 | 4 | 0 | 3 | 3 | 0 |
| 1998–1999 | HPK | SM-liiga | 49 | 6 | 3 | 9 | 24 | 8 | 0 | 1 | 1 | 8 |
| 1999–2000 | Tappara | SM-liiga | 54 | 4 | 8 | 12 | 36 | 4 | 0 | 0 | 0 | 8 |
| 2000–2001 | HPK | SM-liiga | 53 | 5 | 7 | 12 | 34 | – | – | – | – | – |
| 2001–2002 | Jokerit | SM-liiga | 45 | 4 | 20 | 24 | 24 | 12 | 1 | 4 | 5 | 2 | Kanada-malja |
| 2002–2003 | Jokerit | SM-liiga | 53 | 5 | 11 | 16 | 34 | 8 | 0 | 1 | 1 | 4 |
| 2003–2004 | Kärpät | SM-liiga | 54 | 7 | 10 | 17 | 36 | 15 | 3 | 2 | 5 | 8 | Kanada-malja |
| 2004–2005 | Kärpät | SM-liiga | 55 | 2 | 15 | 17 | 40 | 12 | 2 | 2 | 4 | 10 | Kanada-malja |
| 2005–2006 | Kärpät | SM-liiga | 50 | 7 | 23 | 30 | 84 | 10 | 0 | 1 | 1 | 24 |
| 2006–2007 | Rochester Americans | AHL | 24 | 0 | 7 | 7 | 20 | – | – | – | – | – |
|  | Frölunda HC | Elitserien | 23 | 3 | 6 | 9 | 20 | – | – | – | – | – |
|  | EHC Visp | NLB | – | – | – | – | – | 6 | 0 | 7 | 7 | 4 |
| 2007–2008 | Lokomotiv Jaroslavl | RSL | 53 | 3 | 8 | 11 | 68 | 16 | 0 | 4 | 4 | 22 |
| 2008–2009 | Färjestad BK | Elitserien | 39 | 3 | 9 | 12 | 30 | 10 | 1 | 1 | 2 | 22 | Le Mat-pokalen |
| 2009–2010 | Färjestad BK | Elitserien | 48 | 1 | 12 | 13 | 44 | 7 | 0 | 0 | 0 | 6 |
| 2010–2011 | Kiekko-Vantaa | Mestis | 1 | 0 | 0 | 0 | 0 | – | – | – | – | – |
|  | HIFK | SM-liiga | 48 | 1 | 14 | 15 | 46 | 9 | 0 | 1 | 1 | 8 | Kanada-malja |
| 2011–2012 | Blues | SM-liiga | 48 | 5 | 6 | 11 | 26 | 13 | 2 | 3 | 5 | 22 |
| 2012–2013 | HC Sparta Praha | ČEL | 31 | 0 | 7 | 7 | 54 | – | – | – | – | – |
|  | Färjestad BK | Elitserien | 9 | 0 | 1 | 1 | 8 | 10 | 0 | 1 | 1 | 6 |
| 2013–2014 | Kärpät | SM-liiga | 58 | 1 | 16 | 17 | 44 | 16 | 0 | 3 | 3 | 4 | Kanada-malja |
| 2014–2015 | Kärpät | SM-liiga | 41 | 2 | 1 | 3 | 22 | 18 | 0 | 4 | 4 | 27 | Kanada-malja |
| 2015–2016 | KooKoo | SM-liiga | 40 | 2 | 3 | 5 | 45 | – | – | – | – | – |
| 15 kautta | yhteensä | SM-liiga | 713 | 53 | 139 | 192 | 519 | 132 | 8 | 25 | 33 | 125 |
| 4 kautta | yhteensä | Elitserien | 119 | 7 | 28 | 35 | 102 | 27 | 1 | 2 | 3 | 34 |
| 1 kausi | yhteensä | RSL | 53 | 3 | 8 | 11 | 68 | 16 | 0 | 4 | 4 | 22 |
| 1 kausi | yhteensä | ČEL | 31 | 0 | 7 | 7 | 54 | – | – | – | – | – |
| 1 kausi | yhteensä | AHL | 24 | 0 | 7 | 7 | 20 | – | – | – | – | – |

Lähteet
-------

* Ari Vallin The Internet Hockey Databasessa (englanniksi)
* Ari Vallin *Elite Prospects*. Everysport Media Group AB.  (englanniksi)

### Viitteet

1. ↑  Vuori, Mikko: Vallin palaa liigaan *Jatkoaika.com*.  7.9.2010. Jatkoaika r.y. Viitattu 9.1.2014.
2. 1 2  Ranta, Timo: KooKoon koppi-dj Vallin: "Kantria en soita" *kouvolansanomat.fi*.  29.12.2015. Kaakon Viestintä Oy.  Arkistoitu 3.1.2016. Viitattu 18.1.2016.
3. 1 2  Hyötylä, Ville: Kommentti: Ari Vallin on uuden media-ajan pioneeri *Jatkoaika.com*.  18.4.2016. Jatkoaika r.y. Viitattu 21.10.2016.
4. ↑  Ari Vallin – Oulun Kärpät
5. ↑  Meriläinen, Lauri: Vanha mestari ei jätä jäynää kostamatta: "Herkät kohdat täyteen redhot-balsamia" *Jatkoaika.com*.  17.1.2016. Jatkoaika r.y. Viitattu 18.1.2016.
6. 1 2 3 4 5 6 7 8 9  Ari Vallin *Elite Prospects*. Everysport Media Group AB.  (englanniksi)
7. 1 2  Liigalegenda Ari Vallin lopettaa jääkiekkouransa: "Paras joukkuetoverini" *iltalehti.fi*.  20.10.2016. Alma Media Suomi Oy. Viitattu 21.10.2016.
8. ↑  Liljaniemi, Matti: HPK:n pelaaja-arvostelut: Kausi 00–01 *Jatkoaika.com*.  24.3.2001. Jatkoaika r.y. Viitattu 9.1.2014.
9. ↑  Jokerit julkaisi huippusopimuksia *Jatkoaika.com*.  26.4.2001. Jatkoaika r.y. Viitattu 26.9.2010.
10. ↑  Mikkola ja Vallin Kärppiin *Jatkoaika.com*.  15.3.2003. Jatkoaika r.y. Viitattu 9.1.2014.
11. ↑  Kärpistä Suomen mestari *Jatkoaika.com*.  11.4.2004. Jatkoaika r.y. Viitattu 9.1.2014.
12. ↑  Tilastot – Liiga *liiga.fi*.  11.4.2004. Jääkiekon SM-liiga Oy. Viitattu 9.1.2014.
13. ↑  Cats Agree To Terms With D Ari Vallin  11.4.2004. SUNRISE, Fla.:  Florida Panthers. Viitattu 9.1.2014. (englanniksi)
14. ↑  Ari Vallin suuntaa Floridaan *Jatkoaika.com*.  14.6.2006. Jatkoaika r.y. Viitattu 26.9.2010.   
Vallinin NHL-sopimus varmistui *Jatkoaika.com*.  7.7.2006. Jatkoaika r.y. Viitattu 26.9.2010.
15. ↑  Ari Vallin siirtyy Frölundaan *yle.fi*.  22.12.2006. Yleisradio Oy. Viitattu 9.1.2014.
16. ↑  Cats Prospect D Ari Vallin Reassigned to Frolunda HC in Sweden  21.12.2006. SUNRISE, Fla.:  Florida Panthers. Viitattu 9.1.2014. (englanniksi)
17. ↑  Lahti, Petri: Ari Vallin siirtyy Sveitsiin *iltasanomat.fi*.  11.3.2007. Sanoma Media Finland Oy.  Arkistoitu 9.1.2014. Viitattu 9.1.2014.
18. ↑  Ari Vallin Venäjän kiekkoliigaan  11.4.2007. Turun Sanomat. Viitattu 9.1.2014.
19. ↑  Ari Vallin Venäjältä Ruotsiin *Jatkoaika.com*.  27.7.2008. Jatkoaika r.y. Viitattu 26.9.2010.
20. ↑  Ari Vallin HIFK:n puolustukseen *Jatkoaika.com*.  24.7.2010. Jatkoaika r.y. Viitattu 9.1.2014.
21. ↑  Vantaalle kovia lainavahvistuksia *Jatkoaika.com*.  2.10.2010. Jatkoaika r.y. Viitattu 9.1.2014.
22. ↑  Kunnas, Kasperi; Vuori, Mikko: HIFK:ssa paljon onnistujia *Jatkoaika.com*.  27.4.2011. Jatkoaika r.y. Viitattu 9.1.2014.
23. ↑  Vallin vaihtaa Bluesiin, Mörskylle sopimus *Jatkoaika.com*.  5.9.2011. Jatkoaika r.y. Viitattu 9.1.2014.
24. ↑  Koivunen, Tommi: Bluesin pelaaja-arvostelut 2011–2012 *Jatkoaika.com*.  5.9.2011. Jatkoaika r.y. Viitattu 9.1.2014.
25. ↑  Do Sparty přichází finský obránce Ari Vallin!  22.6.2012. HC Sparta Praha a.s. Viitattu 9.1.2014. (tšekiksi)
26. ↑  Ari Vallinin ura jatkuu Prahassa *Jatkoaika.com*.  22.6.2012. Jatkoaika r.y. Viitattu 9.1.2014.
27. ↑  Onnela, Janne: Ari Vallin: "Kohta aivan sama saako palkkaakaan" *Jatkoaika.com*.  9.1.2014. Jatkoaika r.y. Viitattu 9.1.2014.
28. ↑  Pettersson, Robert: Han blev FBK:s sena backvärvning *Hockeysverige.se*.  31.1.2013. NewsMe. Viitattu 9.1.2014. (ruotsiksi)  
Kalitzki, Jörgen: Ari Vallin tillbaka i Färjestad  30.1.2013. Färjestad BK. Viitattu 9.1.2014. (ruotsiksi)
29. ↑  Ari Vallin palaa Ruotsin Elitserieniin  31.1.2013. MTV Oy.  Arkistoitu 9.1.2014. Viitattu 9.1.2014.
30. ↑  Ari Vallin palaa Kärppiin *Jatkoaika.com*.  27.4.2013. Jatkoaika r.y. Viitattu 9.1.2014.
31. ↑  Tammilehto, Teemu: Kärpät on Suomen mestari kuuden vuoden tauon jälkeen! *yle.fi*.  26.4.2014. Viitattu 28.4.2014.
32. ↑  Kärpät teki sopimuksia  27.2.2014. Oulun Kärpät Oy. Viitattu 28.4.2014.
33. ↑  KooKoo julkisti Liiga-joukkueensa rungon – Malinen siirtyy Kouvolaan *Jatkoaika.com*.  6.5.2015. Jatkoaika r.y. Viitattu 11.5.2015.
34. ↑  Kykkänen, Valtteri: Ari Vallin KooKoon liigajoukkueeseen – katso lista ensi kauden pelaajasopimuksista *yle.fi*.  6.5.2015. Yleisradio Oy. Viitattu 9.5.2015.
35. ↑  Vallinista KooKoon kapteeni *Jatkoaika.com*.  21.8.2015. Jatkoaika r.y. Viitattu 21.8.2015.
36. ↑  Ari Vallinin poissaolon pituus selvisi *Jatkoaika.com*.  30.9.2015. Jatkoaika r.y. Viitattu 12.3.2016.
37. ↑  Kuka on Liigan viihdyttävin pelaaja? – sinä valitset! *liiga.fi*.  10.3.2016. Jääkiekon SM-liiga Oy. Viitattu 18.3.2016.
38. ↑  Tässä ovat Liiga runkosarjapalkintojen voittajat 2016 *liiga.fi*.  16.3.2016. Jääkiekon SM-liiga Oy. Viitattu 18.3.2016.
39. ↑  12 mestaruuden mies hyppäsi Sanoman kiekkotiimiin kesken pelin – katso video *iltasanomat.fi*.  24.3.2016. Sanoma Media Finland Oy. Viitattu 21.10.2016.
40. ↑  Pelaajat U V W Å Ä Ö *Tappara.fi*. Tamhockey Oy. Viitattu 9.1.2014.


|  |  |  |
| --- | --- | --- |
| Edeltäjä:**Olli Julkunen** | **KooKoon kapteeni**2015–2016 | Seuraaja:**Josh Green** |